Andijon viloyatining Bo‘z tumanida sanoat, xizmatlar sohasi va qishloq xo‘jaligini rivojlantirish orqali aholi bandligini ta’minlashga doir qo‘shimcha chora-tadbirlar to‘g‘risida

Hududdagi mavjud tabiiy va mehnat resurslaridan to‘liq va samarali foydalanish, tadbirkorlikni jadal rivojlantirish asosida Andijon viloyatining Bo‘z tumani aholisi bandligini ta’minlash, aholi hayoti darajasi va sifatini yanada oshirish, fuqarolarni, ayniqsa ayollar va yoshlarni ishga joylashtirish maqsadida Vazirlar Mahkamasi qaror qiladi:
 1. 2018-2019-yillarda Andijon viloyatining Bo‘z tumanida kafolatli ish o‘rinlarini tashkil etish hamda sanoat, xizmatlar sohasi va qishloq xo‘jaligini rivojlantirish loyihalarining manzilli ro‘yxati 1-ilovaga muvofiq tasdiqlansin.
 2. Andijon viloyati hokimligi:
 O‘zbekiston Respublikasi Investitsiyalar bo‘yicha davlat qo‘mitasi, manfaatdor davlat va xo‘jalik boshqaruvi organlari, tijorat banklari, loyihalarning tashabbuskorlari bilan birgalikda tasdiqlangan manzilli ro‘yxat parametrlarining so‘zsiz bajarilishini ta’minlasin hamda bu borada investitsiya loyihalarining o‘z vaqtida va sifatli amalga oshirilishini, ishlab chiqarishning mo‘ljallangan hajmlari o‘zlashtirilishini va yangi ish o‘rinlari tashkil etilishini nazarda tutsin;
 muammoli masalalarni muntazam ravishda ko‘rib chiqib, ularni hal etish yuzasidan tezkor va amaliy zarur chora-tadbirlarni amalga oshirgan holda, loyihalar bajarilishi yuzasidan tizimli monitoring olib borsin.
 3. Andijon viloyati hokimligiga O‘zbekiston Respublikasi Investitsiyalar bo‘yicha davlat qo‘mitasi va xizmat ko‘rsatuvchi tijorat banklari bilan kelishgan holda, loyihalarning qiymatini va ish o‘rinlari sonini saqlab qolish sharti bilan loyihalarning tasdiqlangan manzilli ro‘yxatiga, zaruratga ko‘ra, o‘zgartirishlar kiritish huquqi berilsin.
 4. O‘zbekiston Respublikasi Bandlik va mehnat munosabatlari vazirligi Andijon viloyati hokimligi bilan birgalikda Bo‘z tumani sektorlari va mahallalari bo‘yicha 2018-2019-yillarda haq to‘lanadigan jamoat ishlarini, band bo‘lmagan aholini kasbga qayta tayyorlashni tashkil etish bo‘yicha manzilli dasturni bir oy muddatda ishlab chiqsin va tasdiqlasin.
 5. Andijon viloyati hokimligi, O‘zbekiston Respublikasi Suv xo‘jaligi vazirligi, Moliya vazirligi, Xususiylashtirilgan korxonalarga ko‘maklashish va raqobatni rivojlantirish davlat qo‘mitasining 2-ilovaga muvofiq Andijon viloyatining Bo‘z tumani hokimligi huzuridagi Obodonlashtirish boshqarmasiga tegishli vertikal drenaj quduqlarni Suv xo‘jaligi vazirligining “Norin-Qoradaryo” irrigatsiya tizimlari havza boshqarmasi huzuridagi Nasos stansiyalari va energetika boshqarmasi hamda yopiq gorizontal drenaj tarmoqlarini Meliorativ ekspeditsiyasi tasarrufiga operativ boshqarish huquqi bilan bepul berish takliflari ma’qullansin.
 O‘zbekiston Respublikasi Suv xo‘jaligi vazirligi qabul qilinayotgan vertikal drenaj quduqlar va yopiq gorizontal drenaj tarmoqlaridan samarali foydalanishni ta’minlasin va mazkur drenaj tizimlari hamda “Sariq-Juga” tumanlararo kollektorini rekonstruksiya qilish ishlarini 2019-yilgi O‘zbekiston Respublikasining rivojlanish davlat dasturlari doirasida amalga oshirsin.
 6. O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi, Yer resurslari, geodeziya, kartografiya va davlat kadastri davlat qo‘mitasi, Andijon viloyati hokimligi Bo‘z tumanidagi muhandislik-kommunikatsiyalari mavjud foydalanilmasdan bo‘sh turgan bino va inshootlarni, shuningdek yer uchastkalarini bir oy muddatda xatlovdan o‘tkazsin va keyinchalik zamonaviy ishlab chiqarishlarni tashkil etish hamda yangi ish o‘rinlari tashkil etish sharti bilan tadbirkorlik subyektlariga va salohiyatli investorlarga belgilangan tartibda berish hamda mulkdorlar tomonidan ishlab chiqarishni (xizmat ko‘rsatishni) yo‘lga qo‘yish orqali ulardan samarali foydalanishni ta’minlasinlar.
 7. Andijon viloyati hokimligi, tegishli sektorlar rahbarlari Andijon viloyatining Bo‘z tumanida amalga oshirilayotgan ijtimoiy-iqtisodiy islohotlarni kompleks o‘rganish yakunlari bo‘yicha tasdiqlangan “yo‘l xaritalari”ning so‘zsiz bajarilishi yuzasidan doimiy nazoratni ta’minlasinlar.
 8. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, O‘zbekiston Respublikasi Bosh vazirining o‘rinbosari N.S. Otajonov va Andijon viloyati hokimi Sh.Q. Abdurahmonov zimmasiga yuklansin.